Pasiūlymas Tarybos reglamentas pratęsiantis antidempingo muito, įvesto Komisijos sprendimu Nr. 2730/2000/EAPB kokso iš akmens anglių, kurio gabalėlių skersmuo didesnis nei 80 mm ir kurio kilmės šalis yra Kinijos Liaudies Respublika, importui, sustabdymą /* KOM/2004/0765 galutinis */





Briuselis, 29.11.2004 KOM(2004) 765 galutinis Pasiūlymas TARYBOS REGLAMENTAS pratęsiantis antidempingo muito, įvesto Komisijos sprendimu Nr. 2730/2000/EAPB kokso iš akmens anglių, kurio gabalėlių skersmuo didesnis nei 80 mm ir kurio kilmės šalis yra Kinijos Liaudies Respublika, importui, sustabdymą (pateikta Komisijos) AIŠKINAMASIS MEMORANDUMAS 1. 2000 m. gruodžio mėnesį buvo įvestas 32,6 EUR už toną antidempingo muitas kokso iš akmens anglių, kurio gabalėlių skersmuo didesnis nei 80 mm (toliau – koksas 80+) ir kurio kilmės šalis yra Kinijos Liaudies Respublika (toliau – KLR), importui. 2. 2002 m. gruodžio mėnesį atlikusi tyrimą, inicijuotą pagal pagrindinio reglamento 11 straipsnio 3 dalį, kurio tikslas buvo sustiprinti galiojančias antidempingo priemones, 2004 m. gegužės mėnesį Taryba nusprendė nutraukti tarpinę peržiūrą, o Komisija nusprendė devyniems mėnesiams sustabdyti antidempingo muitą, atsižvelgdama į to meto padėtį rinkoje. 3. Komisija stebėjo padėtį rinkoje nagrinėjamo produkto atžvilgiu nuo muito sustabdymo datos. Tyrimas parodė, kad, nepaisant ženklaus Bendrijos pramonės gamybos ir pardavimų Bendrijos rinkoje padidėjimo, kiniško kokso vartotojų, o būtent, akmens vatos pramonės ir liejyklų, poreikiams patenkinti nepakako. Be to, koksas 80+ ženkliai pabrango, ir Bendrijos pramonė iš dalies sugebėjo atsigauti nuo dempingo padarytos žalos. Remiantis monitoringo išvadomis, laikoma, kad yra mažai tikėtina, kad šiomis sąlygomis KLR kilmės kokso 80+ importo daroma žala Bendrijos pramonei atsinaujintų. Atsižvelgiant į minėtus faktus, laikoma, kad muito sustabdymas, kaip laikina priemonė, yra pateisinamas. 4. Siūloma sustabdyti galutinį antidempingo muitą kokso iš akmens anglių, kurio gabalėlių skersmuo didesnis nei 80 mm, importui kitam vienerių metų laikotarpiui, iki 2005 m. gruodžio 15 d. Tą dieną nustos galioti antidempingo muitas, jeigu nebus pateiktas prašymas pradėti priemonių galiojimo pabaigos persvarstymą, turintis pakankamai įrodymų, kad dempingas ir žala tęsis arba kartosis. Todėl buvo pasiūlyta Tarybai priimti pridėtą reglamento pasiūlymą, kuris turėtų būti paskelbtas Oficialiajame leidinyje ne vėliau kaip iki 2004 m. gruodžio 18 d. Pasiūlymas TARYBOS REGLAMENTAS pratęsiantis antidempingo muito, įvesto Komisijos sprendimu Nr. 2730/2000/EAPB kokso iš akmens anglių, kurio gabalėlių skersmuo didesnis nei 80 mm ir kurio kilmės šalis yra Kinijos Liaudies Respublika, importui, sustabdymą EUROPOS SĄJUNGOS TARYBA, atsižvelgdama į Europos bendrijos steigimo sutartį, atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių[1] (toliau – pagrindinis reglamentas), ypač į jo 14 straipsnio 4 dalį, atsižvelgdama į Komisijos pasiūlymą, pateiktą pasitarus su Patariamuoju komitetu, kadangi: A. TVARKA (1) Sprendimu 2730/2000/EAPB[2] Komisija įvedė 32,6 EUR už toną galutinį antidempingo muitą kokso iš akmens anglių, kurio gabalėlių skersmuo didesnis nei 80 mm (toliau – koksas 80+) ir kurio kilmės šalis yra Kinijos Liaudies Respublika (toliau – KLR), klasifikuojamą KN kodo ex 2704 00 19 (TARIC kodas 2704 00 19 10) subpozicijoje, importui. (2) Sprendimu 2004/264/EB (toliau – sprendimas)[3] Komisija sustabdė galutinį antidempingo muitą devyniems mėnesiams, pradedant nuo 2004 m. kovo 20 d. B. SUSTABDYMO PRATĘSIMO PAGRINDAS (3) Pagrindinio reglamento 14 straipsnio 4 dalis numato galimybę sustabdyti priemonę Bendrijos labui, jeigu laikinai pasikeičia rinkos sąlygos tiek, kad žalos atsinaujinimas, priemones sustabdžius, yra mažai tikėtinas. Komisijos sprendimu antidempingo priemonių taikymas gali būti sustabdytas devynių mėnesių laikotarpiui. Be to, pagrindinio reglamento 14 straipsnio 4 dalis numato, kad sustabdymą galima pratęsti kitam laikotarpiui, ne ilgiau kaip vieneriems metams, jeigu taip nusprendžia Taryba Komisijos pasiūlymu. (4) Sprendimu sustabdžius galutinį antidempingo muitą, Komisija, remdamasi sprendimo 15 konstatuojamąja dalimi, toliau stebėjo padėtį rinkoje kokso 80+ atžvilgiu. Be importo iš KLR analizės, visoms suinteresuotoms šalims buvo išsiųstas klausimynas dėl duomenų apie gamybą, pardavimo apimtis ir kainas Bendrijos rinkoje bei pelningumą 2003 m. ir per pirmą 2004 m. pusmetį. (5) Atsakymus atsiuntė ir skundo pateikėjas, ir pramonės naudotojos. Bendradarbiavo keturi Bendrijos gamintojai: trys iš ES–15 ir vienas iš Lenkijos. Taip pat bendradarbiavo ir dvylika bendrovių, atstovaujančių akmens vatos ir liejyklų pramonėms. Importas iš KLR (6) Dėl importo iš KLR į Bendriją – buvo nustatyta, kad per pirmus šešis 2004 m. mėnesius nagrinėjamo produkto importo apimtis sumažėjo 4 % palyginus su tuo pačiu laikotarpiu 2003 m. Tačiau, remiantis ankstesnių metų patirtimi, atrodo, kad importo apimtys per antrąjį metų pusmetį paprastai būna didesnės. Iš tiesų, palyginus importo apimtis per 2004 m. sausio – birželio mėnesius ir per paskutinius šešis 2003 m. mėnesius, pastebimas 11 % sumažėjimas. (7) Dėl kainų – vidutinė kokso 80+ kaina per pirmus šešis 2004 m. mėnesius padidėjo 107 % palyginus su vidutine kaina 2003 m. Vidutiniškai vieneto kaina buvo 124 EUR už toną 2003 m. ir 256 EUR už toną per pirmus šešis 2004 m. mėnesius. Pažymima, kad per pirmus penkis 2004 m. mėnesius kaina truputį pakilo, nuo 110 iki 140 EUR, ir kad birželio mėnesį kaina pakilo iki 403 EUR. Importas iš trečiųjų šalių (8) Pirmojo tyrimo metu pagrindiniai KLR konkurentai buvo Lenkija ir Čekijos Respublika. Remiantis Eurostato duomenimis, bendras importas iš šių šalių buvo 924602 tonos palyginus su 318005 tonomis iš KLR 2003 m. Šios šalys dabar yra Bendrijos pramonės dalis, ir todėl buvo atsižvelgta į jų duomenis. Bendrijos gamintojų padėtis (9) Bendrijos gamintojų (ES–15) gamybos apimtis padidėjo nuo 442397 tonų 2003 m. iki maždaug 543920 tonų 2004 m., t.y. 23 %. Tuo pat metu pardavimų apimtis padidėjo 35 %, o kainų – 8 %. Atrodo, kad Bendrijos pramonė pradėjo palyginti greitai atsigauti nuo ankstesnio dempingo padarytos žalos, kadangi vidutinis pelnas buvo 8,5 % 2003 m. ir 12,4 % 2004 m. birželio pabaigoje. (10) Dėl naujų ES valstybių narių – kokso 80+ gamyba yra iš esmės sukoncentruota Lenkijoje ir Čekijos Respublikoje. Šiame tyrime bendradarbiavo vienas Lenkijos gamintojas. ES–25 gamyba tarp bendradarbiaujančių bendrovių padidėjo 30 % nuo 2003 m. iki 2004 m. Tuo pat metu pardavimų apimtis padidėjo 39%, o pardavimo kainų – 12%. Vidutinis ES–25 gamintojų pelnas 2003m. buvo 13 %, o 2004 m. – 19,1 %. Pramonės naudotojos padėtis (akmens vata ir liejyklų pramonė) (11) Kokso 80+, kurį iš KLR importavo pramonė naudotoja, kaina pakilo nuo 143 EUR/t 2003 m. iki 255 EUR/t 2004 m. (balandžio – birželio mėnesiais), t.y. 78 %. Kiniško kokso kiekis, kurį nupirko šie naudotojai, sumažėjo nuo 158730 tonų 2003 m. iki maždaug 65114 tonų 2004 m., t.y. 59 %. (12) Naudotojai tebetvirtina, kad kokso 80+ pasiūla netenkina Bendrijos rinkos poreikių, nepaisant ženklaus Bendrijos pramonės gamybos padidėjimo ir pardavimo. Be to, jie tvirtina, kad kiniško kokso 80+ nepakanka, o jeigu jo galima įsigyti, jis labai brangus. C. IŠVADA (13) Iš anksčiau minėtų faktų akivaizdu, kad rinkoje vyrauja tokia pat padėtis, kaip ir tuo metu, kai priemonės buvo sustabdytos. Iš tiesų, atsižvelgiant į laikiną rinkos sąlygų pokytį, ypač į aukštas nagrinėjamo produkto kainas, kurios yra žymiai didesnės už pirmame tyrime nustatytą žalos lygį, ir į kokso 80+ pasiūlos trūkumą, laikoma, kad yra mažai tikėtina, kad šiomis sąlygomis KLR kilmės kokso 80+ importo daroma žala Bendrijos pramonei atsinaujintų, ir kad muito sustabdymo pratęsimas pasitarnautų Bendrijos labui. Vadinasi, sustabdymo sąlygos išlieka įvykdytos. (14) Atsižvelgiant į minėtas išvadas, siūloma sustabdyti antidempingo muito, taikomo kokso iš akmens anglių, kurio gabalėlių skersmuo didesnis nei 80 mm, importui, taikymą per kitą vienerių metų laikotarpį, remiantis pagrindinio reglamento 14 straipsnio 4 dalimi. (15) Reikia pažymėti, kad tuomet, kai nustos galioti pratęsimas, galiojantis antidempingo muitas bus nustojęs galioti, jeigu nebus pateiktas prašymas pradėti priemonių galiojimo pabaigos persvarstymą. (16) Visos suinteresuotosios šalys buvo supažindintos su pagrindiniais faktais ir argumentais, kurių pagrindu buvo padaryta ši išvada. Teigdama, kad kokso rinka yra labai nepastovi, Bendrijos pramonė paprašė pratęsti 9 mėnesiams antidempingo muito sustabdymą. Šiuo atžvilgiu buvo manoma, kad šiomis sąlygomis trumpesnis laikotarpis yra netikslingas, kadangi, remiantis pagrindinio reglamento 14 straipsnio 4 dalimi, priemones galima bet kada po konsultacijų sugrąžinti, jeigu pasikeitė sustabdymo priežastis. (17) Per sustabdymo laikotarpį Komisija toliau stebės kokso 80+ importo į Bendriją pokyčius. PRIĖMĖ ŠĮ REGLAMENTĄ: 1 straipsnis Šiuo reglamentu pratęsiamas antidempingo muito, įvesto Komisijos sprendimu Nr. 2730/2000/EAPB, sustabdymas iki 2005 m. gruodžio 15 d. 2 straipsnis Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje . Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, Tarybos vardu Pirmininkas [1] OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 461/2004 (OL L 77, 2004 3 13, p. 12). [2] OL L 316, 2000 12 15, p. 30. [3] OL L 81, 2004 3 19, p. 89.